Forsætisráðherra Bretlands hefur fengið afhenta skýrslu um umdeild veisluhöld í Downingstræti tíu á tímum strangra samkomutakmarkana. Von er á yfirlýsingu frá honum síðar í dag.
Boris Johnson, forsætisráðherra Bretlands hefur fengið afhenta skýrslu um veisluhöld í Downingstræti tíu, á tímum strangra samkomutakmarkana vegna COVID-19. Gert er ráð fyrir að hún verði gerð opinber síðar í dag.
Sue Gray-skýrslan svonefnda var tilbúin í síðustu viku en afhendingin tafðist þegar Lundúnalögreglan tilkynnti að hún hefði hafið rannsókn á nokkrum viðburðum í Downingstræti 10. Óskað var eftir að ekki yrði fjallað um ákveðin atriði í Sue Gray-skýrslunni til að spilla ekki fyrir rannsókn lögreglunnar. Óljóst er að sögn fréttastofu BBC hvort Gray hafi orðið við því.
Talið hefur verið að pólitísk framtíð Boris Johnsons velti á efni skýrslunnar. Komi í ljós að hann hafi vísvitandi brotið eigin reglur um samkomutakmarkanir er gert ráð fyrir að fjölgi í hópi þingmanna Íhaldsflokksins sem vilja að hann segi af sér.
Sjálfur segir forsætisráðherrann að ekkert sé að óttast. Hann sagði í dag að hann stæði við allar yfirlýsingar sem hann hefði gefið um samkomurnar, sem fjölmiðlar kalla partygate. Hann ætlar síðar í þessari viku til Úkraínu til að sýna stjórnvöldum þar í landi samstöðu vegna deilunnar við Rússa. Breski hershöfðinginn Richard Dannatt sagði í útvarpsviðtali í dag að slík för hefði takmarkaðan tilgang þegar forsætisráðherrann væri með tímasprengju undir sætinu.

Forsætisráðherra Bretlands hefur fengið afhenta skýrslu um umdeild veisluhöld í Downingstræti tíu á tímum strangra samkomutakmarkana. Von er á yfirlýsingu frá honum síðar í dag.